BC Place

BC Place je prvý kupolovitý štadión v Kanade a najväčší vzduchom podporovaný štadión s touto technológiou výstavby na svete. Nachádza sa na severnej strane zálivu False Creek vo Vancouveri. Je domácim štadiónom pre ragbyový tím BC Lions a miestom konania najväčších obchodných a spotrebiteľskych výstav a koncertov v regióne. Štadión vlastní a spravuje PavCo (BC Pavilion Corporation), kráľovská spoločnosť vo vlastníctve vlády provincie Britská Kolumbia. Počas XXI. Zimných olympijských hier v roku 2010 sa v priestoroch BC Place uskutočnil otvárací a záverečný ceremoniál.

História štadióna 
Štadión, dokončený v roku 1983 bol postavený ako súčasť príprav na Expo 86. Je to najväčší vzduchom podporovaný štadión na svete s kapacitou 60 000 miest.

V súčasnosti je jeho klavným športovým nájomníkom klub BC Lions, hrajúci v Kanadskej ragbyovej lige. Začiatkom 80. rokov bol domovom pre futbalový klub Vancouver Whitecaps. Whitecaps odohrali prvý športový zápas na štadióne v roku 1983 proti Seattle Sounders. V BC Place sa odohral aj posledný NASL Soccer Bowl.

Na štadióne sa v rokoch 1983, 1986, 1987, 1990, 1994, 1999 a 2005 hral Grey Cup. Najnapínavejší zápas sa odohral v roku 1994, Lions vtedy porazili amerických Baltimore Stallions až v poslednej sekunde zápasu, keď gól z poľa  vstrelil Lui Passaglia, čím zabránil Grey Cupu opustiť Kanadu a zaistil Lions výhru na domácom štadióne.

V roku 1987 sa tu odohral exhibičný zápas v austrálskom futbale, ktorý prilákal 32 789 divákov, čo bol najväčší počet divákov mimo Austráliu.

Strata vzduchu v roku 2007 
 

5. januára 2007 vznikla na teflónovej streche štadióna na mieste, kde sa strecha spája s južnou betónovou časťou pri vstupnej bráne G trhlina. Počas dňa vial silný vietor, ktorý spôsobil nepatrné zníženie tlaku v streche. Ako preukázalo neskoršie vyšetrovanie, dvaja údržbári sa snažili nezávisle od seba riešiť pokles tlaku jeho manuálnym zvyšovaním. V dôsledku rýchleho pretlakovania a silného vonkajšieho vetra došlo k pretrhnutiu strechy. Pod vplyvom unikajúceho vzduchu sa trhlina zväčšovala. Aby sa podarilo ochrániť integritu ďalších panelov na streche, bolo nutné kontrolované vypustenie vzduchu. Sfúknutá strecha sa usadila na vlastné podporné oceľové káble. Pri tomto incidente nebol nikto zranený, no dážď a roztopený sneh zaplavili štadión a vniknutú vodu bolo nutné odčerpať. Poškodený strešný panel bol 19. januára nahradený provizórnym a strecha bola opäť nafúknutá.

Od 23. januára sa v priestoroch štadióna konala týždenná výstava BC Contractors Association, počas ktorej strecha na niekoľkých miestach presakovala. Provizórny panel bol v júni 2007 vymenený za trvalý tesne pred začiatkom súťažnej sezóny klubu British Columbia Lions.

Ďalšie informácie 
Povrch štadióna (FieldTurf) bol zakúpený z Olympijského štadióna v Montreali za 1 milión C$. Od roku 1983 je BC Place domovom pre ragbyový tím BC Lions. Pred štadiónom je pamätník Terryho Foxa a menší pamätník, patriaci Percymu Williamsovi. Vo vnútri štadióna u brány A je sieň slávy BC Sports Hall of Fame.

BC Place je využitý 200 dní v roku a do rozpočtu Britskej Kolumbie prispieva sumou 40 miliónov C$ ročne, no hospodári so stratou viac ako 4 milióny C$ ročne (10 miliónov v príjmoch a 14 miliónov vo výdavkoch), bez záratania amortizačnej sumy 2,3 milióna C$. Konajú sa v ňom najväčšie obchodné a spotrebiteľské výstavy, spoločenské udalosti a motošportové akcie v provincii. V roku 2005 sa v ňom konali majstrovstvá v skateboardingu Slam City Jam. V BC place sa tiež konalo niekoľko predsezónnych zápasov MLB a zopár zápasov bejzbalového tímu Vancouver Canadians, hrajúceho v nižšej bejzbalovej lige Pacific Coast League. V priestoroch štadióna sa tiež nakrúcala kaskadérska scéna s motorkami vo filme Fantastic Four.

Verejná doprava 
U štadiónu sa nachádza zastávka Stadium-Chinatown na trasách metra SkyTrain Millennium Line a Expo Line.

Iné projekty 
.

Externé odkazy 
 Oficiálna stránka štadióna BC Place Stadium 
 Stránka Canadian Football League (CFL) 

Šport vo Vancouveri
Štadióny v Kanade
Športoviská na Zimných olympijských hrách 2010